## Presuda Visokog upravnog suda Republike Hrvatske broj: Usoz-41/2012-6 od 19. ožujka 2013.

### NN 43/2013 (12.4.2013.), Presuda Visokog upravnog suda Republike Hrvatske broj: Usoz-41/2012-6 od 19. ožujka 2013.

VISOKI UPRAVNI SUD REPUBLIKE HRVATSKE

828

PRESUDA

Visoki upravni sud Republike Hrvatske u vijeću sastavljenom od sudaca tog suda Jasminke Jenjić, predsjednice vijeća, Ljiljane Karlovčan Đurović, Ane Berlengi Fellner, mr. sc. Inge Vezmar Barlek i Blanše Turić, članica vijeća, uz sudjelovanje sudskog savjetnika Jurja Dujma, zapisničara, u postupku ocjene zakonitosti općeg akta, pokrenutom po zahtjevu Petra Marije Radelja iz Zagreba, Trnovčica 105, na sjednici održanoj 19. ožujka 2013.

presudio je

Zahtjev se usvaja.

Ukida se odredba članka 22. stavka 1. Odluke o gradskim porezima Grada Požege (»Narodne novine«, broj 40/07.).

Obrazloženje

Petar Marija Radelj iz Zagreba podnio je 2. svibnja 2007., temeljem odredbe članka 38. Ustavnog zakona o Ustavnom sudu (»Narodne novine«, broj 49/02. – pročišćeni tekst), Ustavnom sudu Republike Hrvatske prijedlog za ocjenu suglasnosti sa zakonom članka 22. stavka 1. Odluke o gradskim porezima Grada Požege, klasa: 400-01/07-01/9, urbroj: 2177/01-01-07-1 koju je donijelo Gradsko vijeće Grada Požege na 16. sjednici održanoj 5. travnja 2007.

Podnositelj nalazi joj osporeni članak i stavak Odluke o gradskim porezima Grada Požege u izravnoj suprotnosti sa Zakonom jer propisuje na drugačiji način stupanje na snagu odluke od onog propisanog člankom 95. Zakona o financiranju jedinica lokalne i područne (regionalne) samouprave) (»Narodne novine«, broj 117/93., 69/97., 33/00., 73/00., 127/00., 59/01., 107/01., 150/02., 147/03., 132/06. i 26/07.– Odluka Ustavnog suda). Ukazuje pri tome na pravno shvaćanje Ustavnog suda zauzeto u sličnim predmetima prema kojem objava u krivom glasilu ne udovoljava zahtjevima vladavine prava i nesuglasna je s odredbom članka 90. stavka 2. Ustava Republike Hrvatske (»Narodne novine«, broj 85/10. – pročišćeni tekst).

Predlaže da Sud osporenu odredbu Odluke poništi i utvrdi da je ex lege stupila na snagu osmog dana od objave u Narodnim novinama, dakle 26. travnja 2007.

Rješenjem Ustavnog suda Republike Hrvatske U-II-1687/2007 od 5. ožujka 2012. Ustavni sud je navedeni predmet ustupio na rješavanje nadležnom Visokom upravnom sudu Republike Hrvatske. Zahtjev je u Sudu zaprimljen pod brojem: Usoz-41/12.

Donositelj osporene odluke, pozvan odgovarajućom primjenom odredbe članka 32. Zakona o upravnim sporovima (»Narodne novine«, broj 20/10. i 143/12.), u svojem očitovanju protivi se zahtjevu navodeći da je Odluka objavljena u skladu s odredbom članka 73. stavka 2. Zakona o lokalnoj i područnoj (regionalnoj) samoupravi (»Narodne novine«, broj 33/01., 129/05., 109/07.) u Službenim novinama Grada Požege, broj 4/2007. od 5. travnja 2007. i stupila na snagu osmog dana od objave. U skladu sa stavkom 2. članka 22. Odluke, Odluka je objavljena i u »Narodnim novinama«, broj 40/2007. od 18. travnja 2007.

Donositelj nadalje upozorava da odredba članka 83. stavka 1. Zakona o upravnim sporovima propisuje prekluzivni rok za podnošenje zahtjeva i pretpostavlja postojanje pravnog interesa na strani podnositelja, što oboje nedostaje u predmetnoj stvari.

Predlaže sa se zahtjev odbaci kao nepravovremen, odnosno odbije kao neosnovan.

Zahtjev je osnovan.

Osporena odredba Odluke o Gradskim porezima Grada Požege glasi:

Članak 22.

Ova Odluka stupa na snagu osam dana od dana objave u Službenim novinama Grada Požege.

Mjerodavno pravo za ocjenu suglasnosti sa zakonom predmetne Odluke je Zakon o financiranju jedinica lokalne i područne (regionalne) samouprave) (»Narodne novine«, broj 117/93., 69/97., 33/00., 73/00., 127/00., 59/01., 107/01., 150/02., 147/03., 132/06. i 26/07. – Odluka Ustavnog suda).

Članak 95.

Odluka grada o prirezu na porez na dohodak mora se objaviti u »Narodnim novinama« i stupa na snagu osmog dana od objave.

Odredba članka 95. Zakona o financiranju jedinica lokalne i područne (regionalne) samouprave mjerodavna je za prosuđivanje zakonitosti osporene odredbe Odluke o gradskim porezima Grada Požege. Tom odredbom propisan je način objavljivanja i stupanja na snagu gradske odluke kojom se propisuje prirez na porez na dohodak. Radi o kogentnoj odredbi posebnog propisa iz poreznog područja. Slijedi da je osporena odredba predmetne Odluke protivna Zakonu.

Propisavši stupanje na snagu navedene Odluke osmog dana od dana njezine objave u Službenim novinama Grada Požege, Gradsko vijeće Grada Požege postupilo je suprotno izričitoj odredbi Zakona jer prije objave u »Narodnim novinama« Odluka o gradskim porezima Grada Požege nije mogla stupiti na snagu.

Odredba članka 86. stavka 3. Zakona o upravnim sporovima propisuje da će Sud presudom ukinuti opći akt ili pojedine njegove odredbe, ako utvrdi da nije suglasan sa zakonom ili statutom javnopravnog tijela. Sud je stoga ukinuo osporenu odredbu Odluke o gradskim porezima Grada Požege.

Valja navesti da neosnovano donositelj opravdava način objavljivanja predmetne odluke pozivom na odredbu članka 73. Zakona o lokalnoj i područnoj (regionalnoj) samoupravi, jer ista mjerodavna za objavljivanje i stupanje na snagu ostalih općih akata predstavničkog tijela jedinica lokalne i područne (regionalne) samouprave.

Prigovori o propuštanju prekluzivnog roka za predaju zahtjeva i odsustvu pravnog interesa podnositelja nisu od utjecaja na odluku jer je isti podnesen prije stupanja na snagu Zakona o upravnim sporovima (»Narodne novine«, broj 20/10. i 143/12.) i ustupljen Visokom upravnom sudu uslijed promjene nadležnosti za odlučivanje.

Na osnovi izloženog, presuđeno je kao u izreci.

Objava presude temelji se na odredbi članka 86. stavka 4. Zakona o upravnim sporovima te s danom objave ukinuta odredba prestaje važiti.

Broj: Usoz-41/2012-6

Zagreb, 19. ožujka 2013.

Predsjednica vijeća

Jasminka Jenjić, v.r.

Presuda, NN 43/2013-828